  Майя Бывальцева Туннэ, 4-тӥ оштолэзе, Алнаш черкогуртын элькун «Ашальчи лыдӟонъёс» ортчо. Ужрадэ быдэс элькунысь удмурт азьветлӥсёс вуизы — «Удмурт Кенеш», «Удмурт нылкышно кенеш» огазеяськонъёслэн кивалтӥсьёссы но ёзчиоссы, Ашальчи Оки нимо премиен пӧртэм аръёсы пусъем муртъёс. Алнашысен со сярысь ивортэ иворъёсъя «Удмуртия» агентстволэн корреспондентэз. Люкаськем калыклы пумитан кылъёс вераз Алнаш ёросысь депутатъёслэн кенешсылэн тӧроез Виктор Бобров. «Та ужрад ёросмы понна туж пусйымон. Татын ми сӥлы кариськомы нырысетӥ удмурт нылкышно кылбурчиез, бадӟым сюлмо, зарни киё эмчиез. 1994-тӥ арын, солэн вордскем дырысеныз 100 ар тырмон аре, Ашальчи Оки нимо ёрос премия юнматэмын вал. Та дырозь соин 74 нылкышноос пусъемы ни, туннэ эшшо куинез ватсаськозы», — вераз Виктор Бобров. Озьы ик со пусйиз, Алнаш ёросын улисьёс пӧлысь 82 процентэз удмуртъёс луо шуыса. 22 школаосын удмурт кылэз вань пиналъёс дышето. Мылкыд карисьёс пумен тросгес луизы ӟучомыны кутскем Алнаш черкогуртын но. Виктор Бобровлэн верамезъя, соос вуоно дышетскон арын кык класс усьтыны луымон люкаськизы ни. Удмуртиысь йӧскалык политикая министрлэн воштӥсез Павел Орлов Евгений Евтушенколэсь кылбурчи сярысь кылъёссэ тодаз вайиз но пусйиз, Ашальчи Оки кылбурчи дано нимез кулэезъя нуллӥз шуыса. Со вал кунлэн зэмос кунмуртэз но ас калыкезлэн зэмос патриотэз. «Асьме геройёсмылэсь — Ашальчи Окилэсь, Кузёбай Гердлэсь, Трокай Борисовлэсь — нимъёссэс тодамы возьытозь улоз калыкмы но», — пусйиз Павел Орлов. «Удмурт Кенеш» огазеяськонлэн тӧроез Татьяна Ишматова Санкт-Петербургын луэм шимучырез (3-тӥ оштолэзе метроын пуштон вал, вань быремъёс — ред.) тодэ вайыса пусйиз, ӵапак асьме бордысь потэ, кыӵе егитъёс асьме котырын будозы, кыӵе улон луоз. «Мукет калыкъёсты гажаса гинэ быгатомы азьланьтыны со ужъёсты, кудъёссэ нуиз Акилина Векшина!» — вераз Татьяна Ишматова. Озьы ик Татьяна Ишматова ялӥз «Удмурт Кенеш» но Алнаш ёрос валче ужан сярысь тупанкыл юнматӥзы шуыса. Тодэ вайытом, сыӵе ик тупанкыл кутӥзы тулыспалэ ортчем «Герд лыдӟонъёс» дыръя Пичи Пурга ёросэн но. Татьяна Ишматова тупанкыл гожтэм сярысь ялӥз                                                            Фото: Майя Бывальцева © udmurt.media Пумитан кылъёс бере, Ашальчи Окилы, солэн творчествоезлы сӥзем театр возьматон кутскиз. Собере солэсь нимзэ нуллӥсь йӧскалык премия но ёрос премия сётӥзы. Таяз арын Ашальчи Оки нимо йӧскалык премиен пусъемын «Удмурт Кенеш» огазеяськонлэн Дэри ёросысь ёзэтэзлэн тӧроез Лидия Биянова но шаерчи, «Удмурт Кенеш» огазеяськонлэн Якшур-Бӧдья ёросысь ёзэтэзлэн азьвыл тӧроез Валентина Иванова. Ашальчи Оки нимо йӧскалык премиез туэ басьтӥсьёс                                                     Фото: Майя Бывальцева © udmurt.media Вераны кулэ, Ашальчи Оки улонэзлэсь бадӟым люкетсэ Алнашын ортчытӥз, соин ик отын Ашальчи Оки нимо ёрос премия юнматэмын. Арлы быдэ сое сёто ёросэз азинтон, ас калыксылэсь лулчеберетсэ, йылолъёссэ утён понна трос лэсьтэм куинь нылкышноослы — азинлыко ужасьёслы, мер улонэ мыло-кыдо пыриськисьёслы, усто анайёслы. Таяз арын ёрос премиез басьтӥзы «Алнаш колхозник» газетлэн валтӥсь редакторезлэн воштӥсез Людмила Сурчакова, Алнаш ёрос администрацилэн Дышетонъя управлениысьтыз ӧнерчи Валентина Векшина но Туймыйыл гуртысь школаын трос аръёс ӵоже ужам Тамара Колесникова. ВАТСАН Вань удмуртъёслэн «Удмурт Кенеш» ассоциацизылэн кичӧлтэмезъя, Ашальчи Оки нимо йӧскалык премия 1994-тӥ арын юнматэмын. Соин пусъё удмурт йӧскалык лулчеберетэз, тодос, дышетон, эм удысъёсты азинтон ужын трос тыршись нылкышноосты. Котькуд ар кык (шергес куинь) адями премиез басьтэ. Пусъёно муртъёсты ӵекто «Удмурт Кенешлэн» кар но ёрос ёзэтъёсыз, «Удмурт нылкышно кенеш», удмуртъёслэн мукет мер огазеяськонъёссы. Премилэн нырысетӥ лауреатэз луиз кылбурчи Людмила Кутянова. Тегъёс: Лулчеберет Удмуртия удмуртъёс АшальчиОки Алнаш  